Ons het die snaakste ronde papiervliegtuie op die internet gesien wat met die lieflikste boë deur die lug seil en het besluit om die uit te toets.
Alhoewel dit nie heeltemal so ver soos 'n meer tradisionele vliegtuig vlieg nie, vlieg dit met sierlike boë en nie dadelik grond toe soos meeste van ons papiervliegtuie doen nie.
Al wat jy nodig het is 'n skêr, 'n A4 vel papier en gom - waarvoor wag jy!
Begin deur die vel A4 papier in 'n vierkant te sny.
Begin by een hoek en begin die vel oprol/opvou.
Rol vou tot jy by die middel kom.
Vou die twee punte in mekaar sodat dit amper soos die pous-hoed servette lyk.
Sny laastens 'n strook van die orige papier af en plak dit op die plek waar die twee hoeke van die papier bymekaar kom.
Posted by MammaMi at 22:09 Geen opmerkings nie:
Vandag se aktiwiteit fokus op die ontwikkeling van visuele persepsie en visuele diskriminasie perseptuele motorvaardighede, aangesien perseptuele vaardighede 'n baie belangrike rol speel by leer lees, skryf en wiskunde doen.
Perseptuele vaardighede is wanneer die kind hul sintuie en fyn en groot motoriese motorvaardighede gebruik om interaktief met hul omgewing om te gaan. 'n Goeie voorbeeld van perseptuele vaardighede is om fiets te ry. Jy moet kan stuur, trap en balanseer terwyl jy bewus moet wees van wat om jou aangaan en deurentyd inligting verwerk om jou aksies te stuur.
Visuele persepsie is wanneer ons inligting bekom deur ons oë en die brein se vermoë om hierdie inligting te verwerk en korrek sin daarvan te maak. Sukses in wiskunde, lees en skryf maak staat op akkurate visuele persepsie.
Visuele diskriminasie is wanneer ons ooreenkomste, verskille en fyner detail in 'n voorwerp eien en is baie belangrik om te leer skryf en lees. Dit laat ons toe om bv tussen 'b' en 'd', 'a' en 'o' of 'p', 'b', 'q' en 'd' te kan onderskei.
Vandag se aktiwiteit is 'n lekker konkrete manier om hierdie vaardighede te oefen en die kleuters en voorskolers sal dit gate uit geniet!
1. Knip of teken prentjies van goed in die huis en vra jou kleuter om die voorwerp in die huis te soek wat op die prentjie is. Voorbeelde: toilet, bank, yskas, stoof.
2. Tik of skryf 'n klomp woorde twee maal uit. Sit die eerste woord, b.v. 'bed' op die bed neer, en gee die tweede woord 'bed' aan jou kleuter. Sit die tweede woord, b.v. 'muur' op die muur en gee die tweede 'muur' aan jou kleuter. So gaan jy voort totdat al die woorde opgeplak of neergesit is en jou kleuter met 'n identiese pakkie in hul hande staan. Vra nou jou kleuter om die woord in hul hand se maat te vind in die kamer. Jou kleuter is nie besig om te 'lees' nie, maar is besig met die herkenning van die woorde se vorms.
Maak seker jy klap hard hande wanneer hul klaar is!
Posted by MammaMi at 21:56 Geen opmerkings nie:
Geen plasing vandag nie - ons is kliphard aan die werk met voorbereiding vir aanlyn/afstandsonderrig. Tot die kinders het help lamineer! Ons plaas môre twee aktiwiteite om op te maak.
Ons kleuterskool gaan 'aanlyn' van Maandag af - indien jy belangstel om by ons aan te sluit, laat weet my hier.
Posted by MammaMi at 21:43 Geen opmerkings nie:
Draai draai skroewe draai
Vandag se aktiwiteit fokus skaamteloos op die ontwikkeling van die klein spiere en fyn motoriese vaardighede soos hand-oog koördinasie, vingergreep en polsmanipulasie, asook die ontwikkeling van probleemoplossingsvaardighede.
Jou kleuter en ouer kind sal 'n hele rukkie lank besig gehou word met die aktiwiteit - wat vir jou moontlik 'n koffie-drink asemhaal kans sal gee!
Onthou asb. dat skroewedraaiers gevaarlik kan wees, so al drink jy koffie, maak asb. seker jy hou steeds 'n wakende oog oor jou kleuter.
Die aktiwiteit is baie eenvoudig - draai vir jou kleuter skroewe in 'n houtblok vas en gee vir hul 'n klomp verskillende skroewedraaiers om dit mee los te draai. (Moet net nie te styf vasdraai nie, anders gaan jy heeltyd hand bysit!) Hulle moet die regte skroewedraaiers soek en pas vir die skroef, dan moet hulle mooi mik om die skroewedraaier reg in die ster of gleuf te pas en dan moet hulle druk en draai - baie harde werk! As hulle met hul vingers probeer draai of wel suksesvol draai na die einde toe, moenie bekommerd wees nie, dit is net sulke goeie oefening.
Onthou - die lekkerte van skroewe uitdraai is ook om die weer in te draai na die tyd. So moenie dadelik die skroewe wegvat nadat dit uitgedraai is nie.
Ek het 'n klomp goed gehad wat uit die muur gedraai moet word en het my kleuter aangesit om dit te doen. Dit was vir hom heerlik...
Ouer kinders geniet dit vreeslik om Mechano-tipe draai werk te doen. Indien julle nie so iets in die huis het nie, laat hulle ook los en vasdraai soos die kleuters, hulle sal dit net soveel geniet!
Posted by MammaMi at 20:57 Geen opmerkings nie:
Vandag speel ons BESEMBAL! Dit is 'n prettige binnehuise speletjie wat met besems (of iets soortgelyk) en balle (of iets soortgelyks) gespeel word.
Dit fokus op die ontwikkeling groot en klein motoriese vaardighede, insluitend beheer, hand-oog koördinasie, skatting, konsepte soos naby/ver, hard/sag en baie/min.
Indien jy nie balle besit nie, kan jy blokkies gebruik, of selfs bolletjies watte!
Die speletjie kan aangepas word vir die ouderdom van die kleuter/kind.
Ek het saamgespeel, dis pret en moeiliker as wat dit lyk!
1. Plak 'n reghoek op die mat/teëls met breë kleeflint of maskeerband.
2. Versamel 10 balle/blokkies/wattebolletjies in verskillende kleure - 'n kleur vir elkeen wat saamspeel.
3. Die doel van die speletjies is om die balle/blokkies/watte tot in die reghoek te vee in 'n sekere toegelate tyd.
4. Die toegelate tyd kan bepaal word deur die durasie van 'n liedjie (wat dit baie meer pret maak) of jy kan 'n klokkie stel.
5. Die een met die meeste balle aan die einde van die tyd, wen!
Die bal moet gevee word. Onder geen omstandighede mag 'n besem van die vloer gelig word nie of mag 'n bal gehak of gestoot of geslaan word nie.
Kleuters kan die bal gewoonweg met klein vee bewegings beweeg. Ouer kinders moet die besem heen en weer beweeg en nie vorentoe en agtertoe nie - dis nogal moeilik, probeer dit!
Straf: Een bal van die oortreder word uit die middel geneem.
Om seker te maak jy mis nooit 'n inskrywing nie, kan jy ons volg via e-pos (kliek op die 'volg' knoppie aan die onderkant van die blad) of soek ons op fb en volg/hou van ons!
Posted by MammaMi at 20:53 Geen opmerkings nie:
Vertel my 'n (spook)storie....
Daar is min dinge so lekker soos stories om die vuur, vir klein en groot! Wie van ons kan nie terug dink aan tye wat ons spookstories onder die kombers vertel het, of baie braaf om die vuur mekaar probeer bang maak het nie! Ek onthou die 'spook met die bloedhande' grappie wat ek in Graad 2 gehoor het tot vandag toe, en ek moes self begin huis skoonmaak voordat ek verstaan het hoekom die spook kwansuis sy hande met 'Handy Andy' gaan was het!
Ek moet elke week "Die Ruiter van Skimmelperdpan" vir my kinders opsê.... Indien jy ouer kinders het (nie kleuters nie!) kan julle gerus die ryk skatkis spookstories in Afrikaans verken. Van die bekende werke van Langenhoven tot die tradisionele oordrag stories soos Die Vlieënde Hollander of die Heks van Heksrivier (Loer onder metode vir skakels). Ek gee in die metode 'n skakel na 'n baie oulike 'veilige' spookstorie vir kleuters wat hulle nie bang sal maak nie. Vir kleuters hoef dit nie spookstories te wees nie, enige storie wat vertel word sal werk. Die laaste ding wat ons wil hê is bang kleuters!
Vandag se aktiwiteit is 'n voortsetting van hierdie tradisionele lekkerte. Storie vertel verbreed horisonne, brei woordeskat uit, verbeter luistervaardighede, ontwikkel verbeelding en verbeter taalvaardighede. Wanneer jou kind self ook begin stories uitdink en vertel, verhoog die ontwikkeling van al hierdie vaardighede eksponensiëel.
Ons vertel elke Dinsdag aand (spook)stories om die vuur wanneer ons braai, maar jy en jou kleuter(s) kan jul eie tradisie skep met behulp van 'n kers, nagliggie of 'n selfoon flits! Die idee van storie vertel in die donker, met slegs 'n klein liggie beskikbaar, verleen 'n geborge, spesiale en opwindende element aan 'n alledaagse aktiwiteit.
Moenie dink dat kleiner kleuters nie die storie vertel element kan baasraak nie, met 'n bietjie aanmoediging gaan hulle jou verras!
Besluit wanneer julle jul storie aand gaan hou en vertel jou kleuter(s)/kinder(s) vooraf daarvan. Die uitsien is deel van die pret!
Wag tot dit donker(ig) is, in my kinders se geval is dit net voor slaaptyd, of trek die gordyne van die kamer toe. Skakel 'n nagliggie aan, gebruik jou selfoon se flits of steek 'n kers aan. Jy kan selfs soos in ons geval die ligte afsit rondom die braai en in die vuur se vlamme staar!
Jy kan die eerste storie vertel of lees en dan kan jy vir elkeen anders ook 'n beurt gee om 'n storie te vertel. Moedig jonger kleuters aan om enige storietjie of gebeurtenis te vertel. Dit is goeie oefening vir mondeling eendag! Ouer kleuters en kinders kan met wonderlike goed vorendag kom, en party 5 jarige se stories gaan baie lank vat om te eindig. Dit is 'n wonderlike geleentheid om jou kind se ontwikkelingsvlak in aksie te sien!
Kliek op hierdie skakel om 'n baie oulike gratis spookstorie af te laai wat veilig is vir alle ouderdomme: 'n Spook in Ouma se pajamas.
Kliek hier om te loer na oordra spookstories in Suid-Afrika. (Ouer kinders)
Ken jy die Ruiter van Skimmelperdpan?
Wat van die Heks van Heksrivier?
Of Antjie Somers?
Moontlik Van Hunks en sy Pyp?
Lekker vertel en lekker luister!
Jy kan ons per e-pos volg deur die 'volg' knoppie aan die onderkant van die bladsy te kliek of jy kan ons op fb soek en van ons hou. So mis jy nooit uit nie!
Posted by MammaMi at 08:34 Geen opmerkings nie:
Gratis leesstof vir die kleingoed!
Vandag verskaf 'n paar skakel na gratis leesstof om die kleingoed mee besig te hou. Baie van die boeke en stories is geskik vir self-lees deur grondslag/junior primêr leerders en almal is geskik vir voorlees!
Kliek bloot op die woord in vet gedruk om direk na die betrokke webblad geneem te word.
Die Suid-Afrikaanse Onderwysdepartement het grootboeke en leesboeke in al 11 amptelike tale gratis beskikbaar gemaak. Dit is geskik vir grondslagfase (vir die in SA) en junior primêr (vir die in Namibië), m.a.w. Gr R/0 - 3